Daar is net twee briewe in die Nuwe Testament wat nie hulle skrywer uitdruklik vermeld nie: hierdie brief en die Hebreërbrief. As ons 1 Johannes deurlees, kom ons agter dat die skrywer ‘n ooggetuie van Jesus se optrede was (1 Joh. 1:1-4) en ‘n pragtige verhouding met sy lesers gehad het. Meer kan ons nie uit die brief self agterkom nie.
Volgens ou kerklike oorlewerings het Johannes, die seun van Sebedeus, dié brief geskryf. Hy en sy broer Jakobus was blykbaar vurige mense, maar veral in die lydenstyd was “die apostel van die liefde” baie naby aan sy Here, Jesus Christus.
Vandag kan ons moeilik met die ou tradisie stry, veral omdat daar soveel ooreenkomste in die taal, styl en inhoud tussen dié brief en die vierde Evangelie bestaan. Ons aanvaar dus dat die skrywer die apostel Johannes was.
Daar is ‘n paar gedeeltes in die Bybel wat bedrieglik eenvoudig lyk. Eers wanneer jy hulle noukeurig bestudeer, besef jy iets van die geweldige diepte wat onder daardie eenvoud skuil.
Iemand het 1 Johannes as “Die evangelie in ’n neutedop” beskryf. Wees dus voorbereid daarop dat hierdie studie jou lewe gaan verander. Wees gewillig dat die Here met jou gaan werk om jou staande te hou en geestelik te laat groei in ’n wêreld wat blykbaar van Hom vergeet het..
Hy wil jou ook toerus om ’n verskil in ander mense se lewe te maak. Die lewensveranderende beginsels wat jy in hierdie studie gaan leer ken, is nie bedoel om vir jouself gehou te word nie. Deel dit met jou familie en vriende!
(22 minute) Julle sal sommer dadelik sien dat Johannes se brief anders as die ander briewe in die Nuwe Testament is. Ons kry glad nie by sy brief ‘n aanhef soos Paulus byvoorbeeld telkens gebruik nie. Johannes val sommer met die deur in die huis!
Kom ons begin ons studie van 1 Johannes deur rustig en aandagtig na hierdie brief te luister, net soos daardie gemeente aan wie dit oorspronklik gerig is. Laat die gesinslede op die ry af elkeen ‘n paar verse (paragraaf) hardop lees, sodat die groep uiteindelik die hele 1 Johannes deurlees. (Klaar: 0h28)